Dan državnosti (Hrvatska)
Dan državnosti Hrvatske je praznik koji se održava u Hrvatskoj svakog 30. svibnja, u spomen na konstituiranje prvog višestranačkog Sabora u SR Hrvatskoj 1990. godine. Dan državnosti je državni praznik, te je stoga neradni dan.

Izmjenom 2001. godine Dan državnosti se obilježavao 25. lipnja svake godine, na dan kada je 1991. godine Hrvatski sabor donio Ustavnu odluku o samostalnosti i suverenosti Republike Hrvatske proglašavajući Republiku Hrvatsku samostalnom i nezavisnom državom. 30. svibnja se od tada obilježavao kao spomendan - Dan Hrvatskog sabora. Od listopada 2019. godine Dan državnosti se ponovno obilježava 30. svibnja, dok se 25. lipnja obilježava Dan nezavisnosti (spomendan), a 8. listopada Dan Hrvatskog sabora (spomendan).

Spornost datuma 
Dan državnosti ne treba zamjeniti s Danom neovisnosti, koji se do 2019. obilježavao 8. listopada u spomen na donošenje Odluke o raskidu svih državno-pravnih sveza na temelju kojih je zajedno s ostalim republikama i pokrajinama tvorila dosadašnju SFRJ, kada je Republika Hrvatska i formalno postala nezavisna država.

Ipak, postoje i drukčija gledišta po pitanju dana kada je Republika Hrvatska postala samostalna država. Prema nekim tumačenjima to nije bilo 25. lipnja 1991. jer je na tu odluku, Brijunskim sporazumom, stavljen tromjesečni moratorij, nego upravo 8. listopada iste godine, dakle na dan koji se slavi kao Dan neovisnosti. Prema tim tumačenjima tek tada je Hrvatska međunarodno-pravno postala samostalna i suverena država.

Povezano 
 Dan Hrvatskoga sabora
 Povijest Hrvatske
 Rat u Hrvatskoj

Izvori 

Državnost